Document ID: 32001R0703

Komisijas Regula (EK) Nr. 703/2001
(2001. gada 6. aprīlis),
ar ko nosaka augu aizsardzības līdzekļu aktīvās vielas, kuras jānovērtē darba programmas otrajā posmā, kas minēta Padomes Direktīvas 91/414/EEK 8. panta 2. punktā, un pārskata to dalībvalstu sarakstu, kuras izraudzītas par ziņotājām par šīm vielām
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2001/21/EK [2],
ņemot vērā Komisijas 2000. gada 28. februāra Regulu (EK) Nr. 451/2000, ar ko nosaka sīki izstrādātus noteikumus tās darba programmas otrā un trešā posma īstenošanai, kura minēta Direktīvas 91/414/EEK 8. panta 2. punktā [3], un jo īpaši tās 5. panta 2. un 6. punktu,
tā kā:
(1) Ražotājiem, kuri vēlas nodrošināt to aktīvo vielu iekļaušanu Direktīvas 91/414/EEK I pielikumā, kuras 1993. gada 26. jūlijā jau bija tirgū un kuras bija uzskaitītas Regulas (EK) Nr. 451/2000 I pielikumā, par šo vēlmi ne vēlāk kā līdz 2000. gada 31. augustam bija jāpaziņo attiecīgajai ziņotājai dalībvalstij.
(2) Ziņotājas dalībvalstis ir ziņojušas Komisijai, vai šādi paziņojumi atbilst pieņemamības kritērijiem, kas minēti Regulas (EK) Nr. 451/2000 V pielikuma 1. daļā, kā to prasa minētās regulas 5. panta 1. punkts.
(3) Komisija sadarbībā ar Pastāvīgo augu veselības komiteju ir sīkāk izskatījusi šos paziņojumus, lai konstatētu, vai ziņotājas dalībvalstis tos saņēma pirms termiņa un vai tie atbilst pieņemamības kritērijiem.
(4) Tādēļ būtu jāpieņem lēmums, nosakot aktīvās vielas, kuras šīs regulas ietvaros ir jānovērtē, un personas, kuras ir tiesīgas iesniegt šīs vielas.
(5) Dalībvalstu kā ziņotāju izraudzīšana darba programmas otrajam posmam, kura paredzēta Direktīvas 91/414/EEK 8. panta 2. punktā, bija noteikta Regulas (EK) Nr. 451/2000 4. panta 1. punktā un I pielikumā. Ņemot vērā dažas neatbilstības, kuras atklājušās, pārbaudot pieprasījumus iekļaušanai I pielikumā, ziņotāja loma attiecībā uz dažām aktīvajām vielām būtu jāuztic kādai citai dalībvalstij.
(6) Lai nodrošinātu to, ka savlaicīgi iespējams pabeigt pārskatu, kurš paredzēts Direktīvas 91/414/EEK 8. panta 2. punktā, būtu jānosaka termiņš dokumentācijas un citas tehniskās vai zinātniskās informācijas iesniegšanai ziņotājām dalībvalstīm, kas ir paredzēts saskaņā ar Regulu (EK) Nr. 451/2000.
(7) To ražotāju nosaukumi un adreses, kuri iesnieguši iepriekš minētajām prasībām atbilstošu ziņojumu, būtu jāpublicē, lai nodrošinātu sazināšanās iespēju kolektīvās dokumentācijas iesniegšanai.
(8) Šajā regulā paredzētie pasākumi ir saskaņā ar Pastāvīgās augu veselības komitejas atzinumu,
IR PIEŅĒMUSI ŠO REGULU.
1. pants
1. To aktīvo vielu saraksts, kuras izvērtēs Regulas (EK) Nr. 451/2000 sakarā, ir dots šīs regulas I pielikuma A ailē.
2. Dalībvalsts, kura katrai 1. punktā minētajai vielai ir izraudzīta par ziņotāju dalībvalsti, ir norādīta šīs regulas I pielikuma B ailē pretī atbilstošajai aktīvajai vielai.
3. Ražotāji, kuri savlaicīgi saskaņā ar Regulas (EK) Nr. 451/2000 4. panta 2. punktu ir iesnieguši ziņojumu, ar trīs vai piecu burtu kodu ir uzskaitīti šīs Regulas I pielikuma C ailē pretī atbilstošajai aktīvajai vielai. Attiecībā uz katru kodu šīs regulas II pielikumā ir norādīts katra ražotāja nosaukums un adrese.
2. pants
Termiņš, kas minēts Regulas (EK) Nr. 451/2000 5. panta 4. punkta c) un d) apakšpunktā, dokumentācijas un pārējās attiecīgās informācijas iesniegšanai ziņotājai dalībvalstij, ir 2002. gada 30. aprīlis.
3. pants
Šī regula stājas spēkā 2001. gada 1. maijā.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 6. aprīlī

Labels: 20
0
3
6
18